**PRACOVNÝ LIST pre birmovancov**

4.9. V. Boží príkaz: „Nezabiješ.“

**Doplň chýbajúce slová**

1. Ľudský život je posvätný, to znamená, že patrí ................ Boh je jeho Stvoriteľom.
2. .............. ľudský život má veľkú cenu aj poslanie. Boh aj tebe zveril všetko svoje stvorenie: „*Boh ich požehnal a povedal im: Ploďte a množte sa a naplňte zem! Podmaňte si ju..*.“ (Gn 1,28)
3. Vražda, aj spolupráca na nej je veľkým morálnym ................. K nej patrí aj potrat, eutanázia aj sebapoškodzovanie.
4. Oprávnená obrana je uplatnením .................. na svoj život alebo život druhých. (Youcat 380)
5. Príroda, Zem, sú aj pre teba Božím ................... Ničenie životného prostredia je hriech proti V. Božiemu prikázaniu.
6. Užívať drogy je ......................, pretože poškodzujú zdravie aj život.
7. Boh ti dal dušu i telo, aby si ich mal v úcte. Neubližoval si. Ježiš aj teba pozýva *„milovať svojho blížneho ako ................ samého.“* (Mt 22,39)
8. Ak žiješ z ........................., dostávaš silu premieňať svoj hnev, agresivitu, zlé túžby, smútok na radosť, pokoj.

**Zamyslenie**

„*Boh ich požehnal a povedal im: Ploďte a množte sa a naplňte zem! Podmaňte si ju..*.“ (Gn 1,28) Čo mal Boh na mysli, keď dal ľuďom moc podmaniť si zem? Môže byť človek pánom nad životom a smrťou? Prečítajte si spolu toto Božie slovo Gn 1, 27-31 a uvažujte ...

Má život hodnotu, keď nemá potrebné kvality? V čom spočíva hodnota života? Spoločne pouvažujte nad podstatou výrazov: priama vražda - úmyselná vražda, trest smrti, potrat, eutanázia, samovražda.

Je umelé oplodnenie alebo antikoncepcia zlom? Prečo? Čo je plánované rodičovstvo? Poznáš prirodzené metódy plánovania rodičovstva? Je ich viac, napíš si ich.

Oprávnená, nevyhnutná obrana je uplatnením práva na svoj život alebo život druhých. Pre zodpovedných sa nevyhnutná obrana stáva povinnosťou. Nevyhnutná obrana nesmie používať nedovolené prostriedky a nesmie byť neprimerane tvrdá. (Youcat 380) Ako môžeš brániť život ty?

Vo svete, aj na Slovensku sú pro-life organizácie, ktoré sa venujú ochrane života od počatia až po prirodzenú smrť. Napíš, aké pro-life organizácie sú na Slovensku alebo aj v tvojom okolí?

Zanedbanie starostlivosti o vlastné telo – nedostatočné obliekanie, prechodenie chorôb, nerešpektovanie odporúčaní lekára, ale aj iné spôsoby sebaubližovania – zlá životospráva, nedostatok pohybu, extrémnosť v športe sú morálne zlé. Ubližujú telu. Poškodzovanie vlastného tela býva zvyčajne reakciou na samotu, na nedostatok lásky. Čo môžeš spraviť pre zdravie svojho tela aj duše?

Častokrát sa za nedokonalosti na našom tele odsudzujeme, neprijímame sa. Ako vidí tvoje nedokonalosti na tele aj na duši Boh? Mení sa jeho láska voči tebe? Ako ich vidíš na sebe ty? Boh aj o tvojom tele hovorí, že je *„chrámom Ducha Svätého“, ktorý je v tebe, ktorého máš od Boha (porov. 1 Kor 6,19)?* Odovzdaj v modlitbe Bohu všetko, čo ťa trápi, čo ti na tvojom tele prekáža, čo by si rád zmenil. Ak ti býva ťažko zo seba samého, čítaj si Sväté písmo, ako o tebe zmýšľa Boh. (Ž 91, Ž 23, Jn 17, Lk 15, 11-32 a iné)

Príroda, Zem sú pre mňa Božím darom. Ničenie životného prostredia je hriechom proti piatemu Božiemu príkazu. Čím môžem prispieť, aby bolo životné prostredie priaznivejšie?

**Modlitba**

Pane, Ty si darca života od počatia. Ešte prv, než sme boli v matkinom lone, Ty si mal s nami svoj konkrétny plán. Vryl si si nás do svojich dlaní a nesieš nás v nich po celý náš život. Hoci sa niekedy cítime sami a celkom opustení, Ty na nás nezabúdaš…

Chceme Ti dnes ďakovať za život. Dostali sme tento veľký dar celkom zadarmo, no mnohokrát nám chýba túžba ho chrániť. Preto sa dnes chceme prihovárať za celú našu spoločnosť, aby sme vedeli vo svojom konaní presadzovať úctu k životu už od počatia.

Pane, odprosujeme Ťa za tisíce ľudských životov, ktoré nemohli uzrieť svetlo sveta. Prosíme o Tvoje svetlo pre tých, ktorí čakajú neplánované dieťa. Daj, aby mali odvahu povedať „áno“ životu a dokázali svoje dieťatko prijať s láskou. Zároveň Ťa prosíme aj za všetky ženy, ktoré podstúpili umelý potrat; naplň ich srdcia nádejou a svojím odpustením.

Panna Mária, Ty, ktorá si počala z Ducha Svätého, buď ochrankyňou a pomocnicou všetkých rodičov. Nech každý svojím postojom povie rozhodné „áno“ životu tak, ako si Ty sama privolila anjelovi: „Hľa, služobnica Pána, nech sa mi stane podľa Tvojho slova.“ Zachovaj nás v spoločenstve s Ježišom, ktorý je Cestou, Pravdou a Životom na veky vekov. Amen. (Zdroj: www. modlitba.sk) <https://modlitba.sk/?p=10288>

**Aktivita – vyber si**

* moje telo je „chrámom Ducha Svätého“. Skúsim sa tak k nemu správať a neubližovať si.
* spravím konkrétny skutok - ako by som mohol chrániť životné prostredie okolo mňa – separovaním odpadu?
* pomôžem niekomu, kto si ubližuje, je smutný ...

**Chýbajúce slová:** 1.Bohu; 2. Každý; 3. zlom; 4. práva; 5. darom; 6. hriechom; 7. seba; 8. Božieho slova